Vážení občania,

obecný úrad musí deň čo deň riešiť problémy z nezodpovednými občanmi, ktorí svojim ľahostajným postojom, ale hlavne konaním, neustále znehodnocujú prácu, tak pracovníkov obce ako aj ostatných občanov, ktorých snaha je správne triedenie všetkých druhov odpadov.

**Tentoraz starosta riešil problém s kuchynským odpadom, ktorý ľahostajní občania znehodnotili tým, že do nádob umiestnili igelitové tašky s iným druhom odpadu a to plasty a komunálny odpad ( viď. foto).** Takto znehodnotený kuchynský odpad nám spoločnosť, ktorá zabezpečuje jeho zber nezoberie a odpad skončí na skládke komunálneho odpadu.

Márna je snaha obce o dosiahnutie čo najvyššieho percenta vytriedenia odpadu. Triedenie odpadu je nielen ekologické, pretože sa na skládku dostane až ten odpad, ktorý je nevytriediteľný, ale je to aj ekonomické, keďže podľa toho, akú má obec úroveň vytriedenia odpadov, hradí poplatok za skládkovanie zmesového komunálneho odpadu. Čím je vyššia úroveň vytriedenia, tým je poplatok za skládkovanie nižší a obec nemusí navyšovať občanom poplatok za komunálny odpad.

To však neplatí v našej obci, pretože občania stále nechápu, prečo treba separovať odpad, čím preukazujú svoj arogantný postoj, nielen k obci, ale aj ostatným zodpovedným občanom obce.

Obec zakúpila smetné nádoby na zber kuchynského odpadu a rozmiestnila ich na nájomné byty a na niektoré zberné miesta. Umožnila tak, uloženie kuchynského odpadu tým občanom, ktorí ho nemajú kam umiestniť.

**Do kuchynského odpadu patrí : tuhé a tekuté zvyšky jedál, omáčky, potraviny po záruke, staré zaváraniny, pokazené ovocie, zelenina, mäso, ryby, mlieko, vajcia, chlieb, pečivo, káva, čaj, odpad z čistenia potravín**

**Do kuchynského odpadu nepatria** **: akékoľvek obaly – papierové, umelé, lepenka, zelený odpad zo záhrad, trus domácich zvierat, obsah vysávača, cigarety, kosti a pod.**

**Žiadame, preto občanov, aby uvedené zásady dodržiavali a do kuchynského odpadu dávali, iba vyššie uvedené zvyšky potravín bez obalov. Jednotlivé zberné miesta sú monitorované kamerou a v prípade, že sa tieto priestupky budú opakovať, obec pristúpi k nepopulárnym opatreniam.**

Ing. Ľudovít Tolarovič

 starosta obce